Thüringen

Un o daleithiau ffederal (Länder) yr Almaen yw Thüringen. Saif yng nghanolbarth y wlad, ac roedd y boblogaeth yn 2007 yn 2,293,800. Prifddinas y dalaith yw Erfurt. Y ddinas ail fwyaf yw Jena, sy'n enwog am ei phrifysgol.

Mae cribau gorllewinol mynyddoedd yr Harz yn gwahanu'r dalaith oddi wrth dalaith Niedersachsen yn y gogledd-orllewin, tra mae cribau dwyreiniol yr Harz yn ei gwahanu oddi wrth Sachsen-Anhalt. Yn y de a'r de-orllewin mae Fforest Thüringen.

Enwyd y dalaith ar ôl llwyth y Thuringii, oedd yn byw yma tua 300 OC. Yn ddiweddarach, daeth i feddiant y Ffranciaid yn y 6g ac yn rhan o'r Ymerodraeth Lân Rufeinig. 

Daeth Thüringen yn rhan o Weriniaeth Ddemocrataidd yr Almaen yn 1949, ond cafodd ei diddymu yn 1952 yn ystod diwygiadau gweinyddol, a'i rhannu'n Ranbarthau Erfurt, Suhl a Gera. Ailsefydlwyd y dalaith yn 1990 ar ôl i'r Almaen gael ei hailuno, er bod ei ffiniau wedi'u hail-lunio ychydig.


Categori:Taleithiau'r Almaen